ET

Brüssel 10.7.2008

KOM(2008) 445 lõplik

Ettepanek:

NÕUKOGU OTSUS

ühelt poolt Euroopa Ühenduse ja selle liikmesriikide ning teiselt poolt Kesk-Aafrika vahelise vahepealse majanduspartnerluslepingu allakirjutamise ja ajutise kohaldamise kohta

(komisjoni esitatud)

SELETUSKIRI

Lisatud ettepanek kujutab endast õiguslikku vahendit ühelt poolt Euroopa Ühenduse ja selle liikmesriikide ning teiselt poolt Kesk-Aafrika [1] vahelise vahepealse majanduspartnerluslepingu allakirjutamiseks ja ajutiseks kohaldamiseks:

ettepanek võtta vastu nõukogu otsus vahepealse majanduspartnerluslepingu allakirjutamise ja ajutise kohaldamise kohta.

Nagu on avaldatud 23. oktoobri 2007. aasta teatises nõukogule ja Euroopa Parlamendile ning kuna enne 2007. aasta lõppu ei olnud võimalik sõlmida täielikku majanduspartnerluslepingut kogu Kesk-Aafrika piirkonnaga [2], on peetud läbirääkimisi käesoleva vahepealse majanduspartnerluslepingu üle, et vältida kaubandushäireid Kesk-Aafrika (mis koosneb vahepealses majanduspartnerluslepingus seni Kamerunist) ja Euroopa Ühenduse vahel, kuni tervikliku majanduspartnerluslepingu sõlmimiseni kogu Kesk-Aafrika piirkonnaga. Pärast vahepealse majanduspartnerluslepingu parafeerimist 17. detsembril 2007 lisati Kamerun riikide nimekirja, mille suhtes kohaldatakse nõukogu 20. detsembri 2007. aasta määrusega (EÜ) nr 1528/2007 kehtestatud majanduspartnerluslepingu režiimi. Kõnealuses määruses on sätestatud majanduspartnerluslepingu režiimi varasem kohaldamine. Sellega tagati, et Kameruni puhul ei toimunud kaubandushäireid kuni 31. detsembrini 2007, mil muutusid kehtetuks Cotonou lepingu V lisa kaubandussätted ja neid käsitlev WTO erikord.

Vähim arenenud riikide hulka kuulumise tõttu toetatakse alates 1. jaanuarist 2008 algatusega „kõik peale relvade” kõiki teisi Kesk-Aafrika riike, välja arvatud Gabonit ja Kongo Vabariiki. Kõnealune kaubandusrežiim on üldjoontes samaväärne Cotonou lepingus sätestatud kaubanduse üleminekurežiimiga ning seega ei häiri nende riikide kaubandust Euroopa Ühendusega. Gaboni ja Kongo Vabariigi suhtes kohaldatakse alates 1. jaanuarist 2008 tavapärast üldist soodustuste süsteemi, kuid neile pakuti võimalust ühineda vahepealse majanduspartnerluslepinguga. Kuni praeguseni ei ole nad otsustanud seda teha.

Vahepealne majanduspartnerlusleping sisaldab kaubavahetuse sätteid, st tollimaksu ja mittetariifseid tõkkeid, kaubanduse kaitsemeetmeid, tolliprotseduuri ja kaubavahetuse soodustamist, kaubanduse tehnilisi tõkkeid ning sanitaar- ja fütosanitaarmeetmeid, metsanduse juhtimist ning metsasaadustega seotud kaubandust. Leping sisaldab ka arengukoostööd käsitlevaid sätteid, millega nähakse ette selle rakendamise prioriteetsed valdkonnad. Vahepealses majanduspartnerluslepingus luuakse arengukoostöö raamistik Keks-Aafrika suutlikkuse ja piirkonna riikide rahvamajanduse tugevdamiseks. Lepingus kutsutakse lisaks komisjoni ja liikmesriike üles looma regionaalarengu fond.

Läbirääkimised tervikliku majanduspartnerluslepingu sõlmimise üle kõigi Kesk-Aafrika riikidega jätkuvad kooskõlas AKV riikidega sõlmitavaid majanduspartnerluslepinguid käsitlevate läbirääkimissuunistega, mille nõukogu võttis vastu 12. juunil 2002. Kameruni parafeeritud vahepealne majanduspartnerlusleping on ette nähtud kogu piirkonnale. Seda laiendatakse vastavalt 2008. aastal tervikliku majanduspartnerluslepingu üle toimuvate läbirääkimiste tulemustele. Seetõttu nähakse lepinguga ette piirkondlikul tasandil läbirääkimiste jätkamine asutamisõiguse ning teenuste, elektronkaubanduse ja kaubandusega seotud eeskirjade üle.

Kuni vahepealse majanduspartnerluslepingu jõustumiseni nähakse lepinguga ette selle ajutine kohaldamine.

Komisjoni arvates on läbirääkimiste tulemused rahuldavad ja vastavad nõukogu läbirääkimissuunistele ning ta palub nõukogul:

– anda volitused kirjutada Euroopa Ühenduse nimel alla vahepealsele majanduspartnerluslepingule Kesk-Aafrikaga;

– kiita heaks vahepealse majanduspartnerluslepingu ajutine kohaldamine, kuni selle jõustumiseni.

– Ettepanek:

NÕUKOGU OTSUS

ühelt poolt Euroopa Ühenduse ja selle liikmesriikide ning teiselt poolt Kesk-Aafrika vahelise vahepealse majanduspartnerluslepingu allakirjutamise ja ajutise kohaldamise kohta

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artikleid 133 ja 181 koostoimes artikli 300 lõike 2 esimese lõigu esimese lausega,

võttes arvesse komisjoni ettepanekut [3]

ning arvestades järgmist:

(1) Nõukogu volitas 12. juunil 2002 komisjoni alustama läbirääkimisi AKV riikidega sõlmitavate majanduspartnerluslepingute üle.

(2) Vahepealset majanduspartnerluslepingut käsitlevad läbirääkimised on lõpetatud ning kõnealune vahepealne majanduspartnerlusleping ühelt poolt Euroopa Ühenduse ja selle liikmesriikide ning teiselt poolt Kesk-Aafrika (Kamerun) vahel parafeeriti 17. detsembril 2007.

(3) Seetõttu nähakse Euroopa Ühenduse ja selle liikmesriikide ning Kesk-Aafrika vahelise vahepealse majanduspartnerluslepingu artikli 98 lõikega 4 ette kõnealuse lepingu ajutine kohaldamine, kuni selle jõustumiseni.

(4) Vahepealsele majanduspartnerluslepingule tuleks ühenduse nimel alla kirjutada ja seda tuleks ajutiselt kohaldada, arvestades et kõnealune majanduspartnerlusleping sõlmitakse hilisema kuupäevaga,

ON TEINUD JÄRGMISE OTSUSE:

Artikkel 1

Käesolevaga kiidetakse ühenduse nimel heaks Euroopa Ühenduse ja selle liikmesriikide ning Kesk-Aafrika vahelise vahepealse majanduspartnerluslepingu allakirjutamine, tingimusel et nõukogu teeb otsuse kõnealuse majanduspartnerluslepingu sõlmimise kohta.

Vahepealse majanduspartnerluslepingu tekst on lisatud käesolevale otsusele.

Artikkel 2

Nõukogu eesistujal on õigus määrata isik(ud), kes on volitatud ühenduse nimel vahepealsele majanduspartnerluslepingule alla kirjutama, tingimusel et leping sõlmitakse.

Artikkel 3

Kõnealust vahepealset majanduspartnerluslepingut kohaldatakse ajutiselt, nagu on ette nähtud selle artikli 98 lõikega 4, kuni lepingu sõlmimiseks vajalikud menetlused on lõpetatud. Komisjon avaldab teatise, milles antakse teada lepingu ajutise kohaldamise alguskuupäev.

Brüssel, […]

Nõukogu nimel

eesistuja

[…]

FINANTSSELGITUS ETTEPANEKUTE KOHTA, MILLE MÕJU EELARVELE PIIRDUB AINULT TULUDE POOLEGA

1. ETTEPANEKU NIMETUS:

nõukogu otsus ühelt poolt Euroopa Ühenduse ja selle liikmesriikide ning teiselt poolt Kesk-Aafrika vahelise vahepealse majanduspartnerluslepingu allakirjutamise ja ajutise kohaldamise kohta.

2. EELARVEREAD:

Peatükk ja artikkel: 12/20

Asjaomaseks aastaks eelarves ettenähtud summa: 16 431 900 000 (EEP 2008)

3. FINANTSMÕJU

Ettepanekul puudub finantsmõju

Ettepanekul puudub finantsmõju kuludele, kuid sellel on finantsmõju tuludele; mõju tuludele on järgmine:

4. PETTUSEVASTASED MEETMED

Ühenduste finantshuvide kaitsmiseks pettuse ja muu eeskirjade eiramise eest võib komisjon teha kohapealseid kontrollimisi ja inspekteerimisi vastavalt vahepealse majanduspartnerluslepingu artiklile 26. Vajaduse korral teostab Euroopa Pettustevastane Amet (OLAF) uurimisi, mis peavad olema kooskõlas Euroopa Parlamendi ja nõukogu määrusega (EÜ) nr 1073/1999. Komisjon teeb korrapäraselt kontrollimisi dokumentide alusel ja kohapeal.

5. MUUD MÄRKUSED

Nõukogu määruse (EÜ) nr 1528/2007 vastuvõtmisega kõrvaldati kõik senised tollitariifid toodetele, mis on pärit neist AKV piirkondadest ja riikidest, kes viivad lõpule läbirääkimised majanduspartnerluslepingu või niisuguse lepingu üle, milles käsitletakse Maailma Kaubandusorganisatsiooni tingimustele vastavat kauplemise korda. Seetõttu ei too käesolev ettepanek kaasa täiendavat finantsmõju.

[1] Selles etapis ja käesoleva vahepealse majanduspartnerluslepingu eesmärkidel koosneb Kesk-Aafrika Kamerunist, mis on praeguseni ainus lepingu parafeerinud riik.

[2] Piirkonna riikide hulka kuuluvad Kamerun, Kesk-Aafrika Vabariik, Tšaad, Kongo Demokraatlik Vabariik, Kongo, Ekvatoriaal-Guinea, Gabon, São Tomé ja Príncipe.

[3] ELT C […], […], lk […].

--------------------------------------------------